Napokon treba spomenúť, že pandémia COVID-19 oslabila schopnosť prijímateľov včas dokončiť operácie podporované v rámci programov na obdobie 2014 – 2020, a to v dôsledku oneskorení pri implementácii a súvisiacich nedostatkov. Vzhľadom na rozpočtové dôsledky krízy možno prijímatelia nebudú schopní financovať dokončenie príslušných operácií pred termínom ich ukončenia. V tejto súvislosti by sa mala poskytnúť ďalšia flexibilita, vďaka ktorej bude možné operácie vykonávať fázovo.

Zároveň je nevyhnutné, aby boli v právnom rámci politiky súdržnosti ustanovené mechanizmy, ktoré možno rýchlo uplatniť, ak by Únia v nasledujúcich rokoch čelila ďalším podobným šokom. Obdobne sa v reakcii na mimoriadne a nezvyčajné okolnosti navrhujú opatrenia zamerané na využívanie fondov s cieľom zabezpečiť, aby sa za okolností, ktorých sa týkajú stanovené kritériá, mohli poskytnúť výnimky z určitých pravidiel uľahčujúce reakciu na danú situáciu. V tejto súvislosti by Komisia mala byť splnomocnená prijímať vykonávacie akty s cieľom stanoviť dočasné opatrenia, a tak pomôcť pri riešení mimoriadnych a nezvyčajných okolností.

Tento návrh patrí do druhého uvedeného piliera. V období 2021 – 2027 budú musieť investície v rámci politiky súdržnosti dlhodobo fungovať ako nástroje slúžiace na zvyšovanie rastu a konvergencie, a to počnúc rokom 2021, keď sa podľa očakávania začne hospodárstvo EÚ zotavovať z hlbokej recesie.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

2018/0196 (COD)

Zmenený návrh

NARIADENIE EURÓPSKEHO PARLAMENTU A RADY,

ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom a rybárskom fonde a rozpočtové pravidlá pre uvedené fondy, ako aj pre Fond pre azyl a migráciu, Fond pre vnútornú bezpečnosť a Nástroj na riadenie hraníc a víza

Návrh Komisie COM(2018) 375 sa mení takto:

1.Vkladá sa toto odôvodnenie (15a):

„(15a) S cieľom poskytnúť členským štátom flexibilitu pri alokácii a úprave alokácie finančných zdrojov v súlade s ich osobitnými potrebami je potrebné umožniť im na začiatku programového obdobia alebo počas fázy implementácie požiadať o obmedzené prevody z fondov do ktoréhokoľvek iného nástroja v rámci priameho alebo nepriameho riadenia alebo medzi predmetnými fondmi.“

2.Vkladá sa toto odôvodnenie (20a):

„(20a) V záujme rýchlej reakcie na mimoriadne a nezvyčajné okolnosti v zmysle Paktu stability a rastu, ktoré môžu vzniknúť počas programového obdobia, by sa mali v reakcii na takéto okolnosti stanoviť dočasné opatrenia na uľahčenie využívania fondov.“

3.Odôvodnenie (71) sa nahrádza takto:

„(71) Na Komisiu by sa mali preniesť vykonávacie právomoci s cieľom zabezpečiť jednotné podmienky prijímania partnerských dohôd, prijímania alebo zmeny programov, ako aj uplatňovania finančných opráv. Vykonávacie právomoci týkajúce sa formátu, ktorý sa má používať na podávanie správ o nezrovnalostiach, na elektronické údaje, ktoré sa majú zaznamenávať a uchovávať, ako aj na vzor záverečnej správy o výkonnosti, by sa mali realizovať v súlade s nariadením Európskeho parlamentu a Rady (EÚ) č. 182/2011(*). Napriek všeobecnej povahe týchto aktov by sa mal používať konzultačný postup, keďže sa v nich stanovujú len technické aspekty, formuláre a vzory. Vykonávacie právomoci vo vzťahu k stanoveniu rozdelenia finančných alokácií pre EFRR, ESF+ a Kohézny fond by sa mali prijať bez komitologických postupov, keďže iba odrážajú uplatnenie danej vopred určenej metodiky výpočtu. Okrem toho by sa mali bez komitologických postupov prijať vykonávacie právomoci v súvislosti s dočasnými opatreniami týkajúcimi sa využívania fondov v reakcii na mimoriadne okolnosti, keďže rozsah uplatňovania je určený v Pakte stability a rastu a je obmedzený na opatrenia stanovené v tomto nariadení.

_____________

(*) Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).“

4.V článku 1 sa odsek 2 nahrádza takto:

„2. Toto nariadenie sa neuplatňuje na zložku Zamestnanosť a sociálna inovácia ESF+, ani na priamo alebo nepriamo riadené zložky ENRF, AMIF, ISF a BMVI, s výnimkou technickej pomoci na podnet Komisie.“

5.V článku 8 sa písmeno d) nahrádza takto:

„d) v prípade potreby rozdelenie finančných zdrojov podľa kategórie regiónov vypracované v súlade s článkom 102 ods. 2 a sumy alokácií navrhované na prevod podľa článkov 21 a 105 vrátane odôvodnenia takýchto prevodov;“.

6.Článok 21 sa mení takto:

a)Odsek 1 sa nahrádza takto:

„1. Členské štáty môžu v partnerskej dohode alebo v žiadosti o zmenu programu požiadať o prevod prostriedkov v celkovej výške maximálne 5 % pôvodnej národnej alokácie z každého fondu do ktoréhokoľvek iného nástroja v rámci priameho alebo nepriameho riadenia.